
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS


IŠVADA
DĖL LIETUVOS RESPUBLIKOS VALSTYBINIO SOCIALINIO DRAUDIMO ĮSTATYMO NR. I-1336 10, 15, 16, 24, 32 IR 34 STRAIPSNIŲ PAKEITIMO ĮSTATYMO PROJEKTO

2018-10-17 Nr. XIIIP-2720
Vilnius


Įvertinę įstatymo projekto atitiktį Konstitucijai, įstatymams, teisėkūros principams ir teisės technikos taisyklių reikalavimams, teikiame šias pastabas:
1. Įstatymo projekto 4 straipsniu keičiamo įstatymo 24 straipsnyje siūloma reglamentuoti neįgalumo lygio, laikinojo nedarbingumo ar darbingumo lygio, jo priežasties, atsiradimo laiko ar termino nustatymo pagrįstumo ir teisėtumo priežiūrą, t. y. suteikti Fondo administravimo įstaigoms tikrinti Neįgalumo ir darbingumo nustatymo tarnybos prie Socialinės apsaugos ir darbo ministerijos (toliau – Tarnyba) priimtų sprendimų pagrįstumą ir teisėtumą. Siūlomas reguliavimas svarstytinas dėl kelių priežasčių.
[bookmark: _GoBack]Visų pirma pažymėtina, kad atsižvelgiant į keičiamo įstatymo 24 straipsnio pavadinimą ir turinį, įstatymo projekto 4 straipsnio nuostatos nėra šio straipsnio reguliavimo dalykas, todėl siūlytina arba tikslinti straipsnio pavadinimą, arba įstatymą pildyti nauju straipsniu, kuriame būtų reguliuojami projekto 4 straipsnyje numatyti santykiai.
Antra, įstatymo projektu siūlomas reguliavimas tarpusavyje nedera su Lietuvos Respublikos neįgaliųjų socialinės integracijos įstatymu, kuriame nustatyta ginčų dėl Tarnybos priimtų sprendimų nagrinėjimo tvarka ir kurio kartu su projektu nesiūloma keisti. Atkreiptinas dėmesys į tai, kad šio įstatymo 23 straipsnyje numatyta, kad ginčus tarp asmens, pensiją ar išmoką mokančios institucijos ir Tarnybos nagrinėja ir sprendžia Ginčų komisija prie Socialinės apsaugos ir darbo ministerijos.
3. Įstatymo projekto 4 straipsnyje siūloma papildyti keičiamo įstatymo 24 straipsnį nauja 6 dalimi ir, be kita ko, nustatyti, kad „Fondo administravimo įstaiga turi teisę pasitelkti asmens sveikatos priežiūros įstaigų, teikiančių antrinio bei tretinio lygio specializuotas asmens sveikatos priežiūros paslaugas, su kuriomis sudaryta sutartis (toliau – sutartis), gydytojus specialistus (toliau – gydytojai specialistai), klausimams pagal jų kompetenciją spręsti, kuriems už darbą apmokama iš Fondo biudžeto.“ (čia ir toliau – išskirta mūsų) Siūlomas reguliavimas svarstytinas.
Visų pirma, siūlomos nuostatos tarpusavyje derintinos su įstatymo projekto 6 straipsniu keičiamo įstatymo 34 straipsnio 22 punktu, kuriame numatytas iš Fondo biudžeto lėšų apmokėjimas tik sveikatos priežiūros įstaigoms, kurių gydytojai teiks ekspertines paslaugas.
Antra,  iš šios dalies turinio galima daryti išvadą, kad Fondo administravimo įstaiga turės teisę pasitelkti gydytojus specialistus tų asmens sveikatos priežiūros įstaigų, su kuriomis sudarytos sutartys, todėl neaišku, kodėl gydytojams specialistams (o ne sutartis sudariusioms sveikatos priežiūros įstaigoms) ir kokiu teisiniu pagrindu už darbą būtų apmokama iš Fondo biudžeto. 
Trečia, neaišku, kokiais kriterijais vadovaujantis būtų pasirenkama sveikatos priežiūros įstaiga, su kuria būtų sudaroma sutartis.
4. Keičiamo įstatymo 24 straipsnio naujoje 7 dalyje siūloma nustatyti, kad „Nurodymas asmeniui <...> dalyvauti papildomame sveikatos ištyrime yra privalomas. Neįvykdžius nurodymo, ligos išmoka, netekto darbingumo pensija ar kita išmoka, mokama iš Fondo biudžeto ar valstybės biudžeto neskiriama, o jeigu ji paskirta – sustabdomas jos mokėjimas.“ Pažymėtina, kad nei aptariamame, nei kituose keičiamo įstatymo straipsniuose nėra nustatyti nurodymo asmeniui priėmimo pagrindai (sąlygos) bei jo vykdymo terminai, todėl toks teisinis reguliavimas gali pažeisti asmens teises. Pažymėtina, kad su asmens teisėmis ir pareigomis susijusios nuostatos turi būti reguliuojamos įstatymu. Šiame kontekste taip pat pažymėtina, kad imperatyvi teisė neskirti ar paskirtos išmokos mokėjimą sustabdyti taip pat kelia abejonių, nes asmuo gali neįvykdyti nurodymo dėl svarbių nuo jo valios nepriklausančių priežasčių, pavyzdžiui, ligos. 
Iš siūlomo teisinio reguliavimo neaišku, ar nurodymas asmeniui gali būti skundžiamas keičiamo įstatymo 41 straipsnyje nustatyta tvarka, nes nurodymo priėmimas sukelia asmeniui teisines pasekmes.
5. Keičiamo įstatymo 24 straipsnio naujoje 8 dalyje siūloma nustatyti, kad „Gavus gydytojų specialistų išvadas, Fondo administravimo įstaiga priima sprendimą dėl asmens laikinojo nedarbingumo ir ligos išmokos skyrimo“, tačiau neaišku, kokiu tikslu šią normą siūloma nustatyti, nes ligos išmokos skiriamos ir mokamos Lietuvos Respublikos ligos ir motinystės socialinio draudimo įstatymo nustatyta tvarka. Jeigu šioje dalyje norima reguliuoti šio straipsnio 7 dalyje nurodytų nepaskirtų ar sustabdytų išmokų mokėjimo taisykles, nuostatas reikėtų atitinkamai suformuluoti. 
6. Keičiamo įstatymo 24 straipsnio naujoje 9 dalyje siūloma nustatyti, kad „Gavus gydytojų specialistų išvadas, Fondo administravimo įstaiga sprendžia dėl kreipimosi į Neįgalumo ir darbingumo nustatymo tarnybą prie Socialinės apsaugos ir darbo ministerijos (toliau – Tarnybą dėl naujo sprendimo dėl asmens neįgalumo lygio ar darbingumo lygio, jo priežasties, atsiradimo laiko ar termino priėmimo. Tuo atveju, kai priimamas naujas sprendimas, sprendimo termino pradžia yra Fondo administravimo įstaigos kreipimosi į Tarnybą diena. Gydytojų specialistų išvada Tarnybai yra privaloma.“ Šioje dalies nuostata, pagal kurią priimto naujo sprendimo termino pradžia yra Fondo administravimo įstaigos kreipimosi į Tarnybą diena, tikslintina. Formuluotė „sprendimo termino pradžia“ teisės požiūriu ydinga dėl kelių priežasčių. Pirma, sprendimo priėmimo terminas nėra tęstinis procesas, antra, ji reikštų, kad sprendimas priimtas kreipimosi dėl jo priėmimo dieną, o ne po to, kai tokiam sprendimui priimti yra atlikti veiksmai ir gauti visi reikalingi dokumentai.
Šios dalies formuluotė „Gydytojų specialistų išvada Tarnybai yra privaloma“ tikslintina, nes išvada privalo vadovautis ne tik Tarnyba, o ir kiti asmenys. 
7. Atsižvelgdami į teisės aktų rengimo rekomendacijas, įstatymo projekto 4 straipsnio pavadinime vietoj žodžio ,,papildymas“ įrašytinas žodis ,,pakeitimas“, šio straipsnio sudedamosios dalys turi būti pildomos atskiromis to paties straipsnio dalimis; 6 straipsnio 3 dalyje po žodžio ,,buvusį“ įrašytini skaičius ir žodis ,,34 straipsnio“.

